Chantelle | Slaai Sonder Blare | Bladsy 2
Die nuwe skooljaar het begin. Na sewe weke van somervakansie, is ons terug in die woestyn. Die mikrofoon in die skoolsaal, word van een middeljarige krisis (ekskuus, bestuurder) na 'n volgende aangegee. Ons moet deur vergaderings worstel waar alles aan ons verduidelik word: van boeke merk tot registers invul. Ek sug so diep, satan groet my byna met die hand. Ek moet teken vir 'n kinderbeskermingsbeleid en 'n sekuriteitsnota en dat ek weet wat om te doen as daar 'n brand uitbreek. Daar word papiere oor dissipline, kurrikulumveranderinge en uitslae versprei. Ek rol my oë so hard, dat ek sweer die aarde draai effens terug en ek verloor 'n fase in my lewe.
Teen die einde van die dag, net toe ek voel ek kan nie na nog een verwelkoming luister nie, word 'n motiveringspreker aan ons voorgestel. Aangeskrewe, gekwalifiseerd en met 'n rits erkennings agter sy naam. Die tema? Watter stempel gaan jy afdruk?
Daar word gebla-bla-bla oor die impak wat onderwysers op leerlinge het. Daar word met ernstige oortuiging beklemtoon hoe belangrik ons rol in die skepping en vorming van 'n nuwe generasie is. Ons is stempels wat indrukke maak. Ons moet dus ons woorde tel, ons kyke afwater en rustig raak met die rooipen. Ons leuse vir die jaar moet lui: wat is jou stempel? Ek frons so dramaties, dat die adjunkhoof vra of ek orraait is.
Die metafoor van 'n stempel klink dalk oulik en kreatief, maar die feit dat niemand besef hoe aaklig en beperkend dit is nie, maak my bang. Ek bewe innerlik van vrees. 'n Stempel wat uit rubber gesny is, is 'n permanente vorm. So gemaak, so laat staan. Ek is dit beslis nie. Ek wil dit ook nie wees nie. Ek is mens. Ek verander. Ek vervorm. Ek maak foute. Ek vra verskoning. Ek probeer weer. Ek gesels. Ek het opinies van my eie. My opinies verander. 'n Stempel het nie daardie vaardigheid nie.
Hoekom wil ons onderwysers as stempels klassifiseer? Is die kurrikulum dan die ink? En die kinders die papier? Is hierdie nie 'n resep vir 'n gemors nie? Is daar geen beweegruimte vir nuwe vorms en patrone nie? Is daar nie 'n manier wat ons tegnologie kan gebruik en sommer so die omgewing ook kan spaar nie? Maar stempels werk seker nie op 'n tablet nie? En hoekom vra niemand hierdie vrae nie?
Die nuwe skooljaar het begin. Ek gaan met 'n oop gemoed my klaskamer in. Ek glimlag, want ek is dankbaar ek is soveel meer as net 'n gewone, gestandariseerde, eenvoudige, vervelige stempel. Ek sal aanhou verander tot iemand my doodsertifikaat… wel, stempel.
Ek het die wonderkuur gevind. Die persoon wat die verskil in enigiets op aarde kan maak. Jy hoef geen pil te sluk of geld te betaal nie. Jy hoef nie jou siel weg te gee, aan 'n piramiedeskema deel te neem of Tupperware op Facebook te verkoop nie. Jy hoef nie skielik vir die Blou Bulle te begin skree of sokker te kyk nie. Jy hoef nie aan enige optog deel te neem, petisie te teken of jou e-pos adres op 'n lys te skryf nie. Daar is nie 'n maandelikse fooi, verpligte vergaderings of vrywilliglike orgaanskenking betrokke nie. Die oplossing vir elke probleem is hier beskikbaar: gratis, verniet, mahala.
Die wonderkuur kom in die vorm van 'n mens. Hierdie persoon kan jou laat gewig verloor, uit die maag laat lag en jou spaargeld aanvul. Met klein bietjie fokus kan jy jou kwalifikasie verbeter, die beroepsleer klim, die bure gelukkig hou en boonop meer tyd hê. Hierdie wese het al die antwoorde en soek geen terugbetaling vir enige advies nie. Belowe. Cross my heart.
Kyk, ek sê nie jy gaan noodwendig van die antwoorde en oplossings hou nie. Dit gaan nie noodwendig maklik wees om in 'n spoedige tydgleuf kan gebeur nie. Maar as jy hierdie wonderkuur waarlik aan jou kant kry, is byna niks onmoontlik nie. Jy hoef nie religieus te bid, enige Boek van Waarheid by die naam te kan noem of aan enige dominansie kollekte te voorsien nie. Hierdie entiteit vra nie taal, kleur, ras, kultuur, herkoms, aankoms of wederkoms nie.
So waar kry jy die antwoorde en inspirasie en motivering en oplossings? By die wonderkuur. En waar vind jy die wonderkuur? Maklik. In die spieël.